Rou riool vloei deur droogtegeteisterde dorp – praag.co.za
Munisipale woordvoerder, Lehlonolo Mafatman, sê hoewel die rioolstelsel herstel word, is daar steeds 'n krisis met lopende water, maar dit sal die week aandag geniet.
Smithfield gaan gebuk onder 'n algemene watertekort weens die droogte. Riool het die laaste twee weke in die kanaal beland as gevolg van swak bestuur wat nou aan 'n "blokkasie" toegeskryf word.
Agt plaaslike munisipaliteite in die Vrystaat se drinkwater-voorsieningstelsels het tans dringend aandag nodig.
Die nasionale departement van waterwese en sanitasie sal onverwyld moet ingryp om krisisse soos in Smithfield die hoof te bied.
Minister Nomvula Mokonyane het in antwoord op 'n vraag in die parlement gesê 'n lys van 250 plaaslike munisipaliteite landswyd– wat dringende watervoorsieningsprobleme ondervind – is saamgestel.
Verskeie van die dorpe in die Vrystaat wat reeds vir dae sonder water is as gevolg van die knellende droogte en verouderde infrastruktuur, vorm nie deel van die agt munisipaliteite nie.
Vrystaat premier Ace Magashule het die provinsie maande gelede tot rampgebied weens die droogte verklaar.
Mokonyane sê haar departement het begin om inspeksies by munisipaliteite landswyd uit te voer om die omvang van die probleem vas te stel en 'n taakspan is reeds in sommige provinsies saamgestel om waterprobleme aan te spreek.
Intussen het haar departement 'n ooreenkoms met die Deense regering gesluit in 'n poging om die waterkrisis in die land op te los. Sy sê ingevolge die ooreenkoms gaan daar dringend gekyk word na 'n langtermynoplossing.
Dit is nie duidelik hoe die Denemarke bevoeg is om 'n droogteprobleem op te los binne die konteks van voortslepende wanbestuur en korrupsie nie.
Skrywer praagGepubliseer op 10 November 2015 10 November 2015 Kategorieë Nuus, Suider-AfrikaSleutelwoord Denemarke, droogte, reén, riool, Smithfield, Vrystaat, wanbestuur